La Llei 34/2010, de l'1 d'octubre, de regulació de les festes tradicionals amb bous, en el seu preàmbul posa de manifest que la celebració dels espectacles tradicionals amb bous és una tradició molt antiga a Catalunya que té una especial rellevància per als municipis de les Terres de l'Ebre, i concretament a les comarques del Baix Ebre, el Montsià i la Terra Alta.
Defineix les festes tradicionals amb bous, també conegudes com a correbous, com aquells espectacles populars en què es deixen anar, s'exhibeixen, es porten, es corren o es toregen bous sense que hi hagi mort de l'animal i que tradicionalment adopten diferents modalitats.
Aquests espectacles amb bous apareixen com un dels actes coincidents amb festes majors, fires, celebracions populars i celebracions d'importància especial i rellevant.
Atès que no es pot obviar que el desenvolupament d'aquests espectacles tradicionals pot comportar un risc per a les persones, ja sigui com a participants o com a espectadors, i que es poden inferir maltractaments als animals que hi participen, va ser necessari desplegar una normativa que regulés l'espectacle, garantint l'adopció de mesures de seguretat que, sense deslluir- lo, el dotés de més garantia i seguretat.
A aquests efectes, la Llei 34/2010, de l'1 d'octubre, esmentada, partint del respecte d'aquesta festa tradicional, compatibilitza l'exercici d'aquests espectacles tradicionals amb bous, amb les necessàries condicions de seguretat que han de reunir els recintes i les instal·lacions on es desenvolupin.
També determina la fixació d'uns requisits mínims imprescindibles que garanteixin al màxim la seguretat tant dels actuants com dels espectadors i, al mateix temps, per evitar maltractaments i garantir la protecció als animals que hi intervenen.
Alhora, introdueix mesures clares i específiques regulant les característiques d'aquesta activitat i les seves modalitats i elimina aquells aspectes de la festa que poden ser susceptibles de produir danys als animals, en estricte consonància amb els principis inspiradors de la llei de protecció dels animals, que prohibeix inferir-los qualsevol tipus de maltractament.
El Text refós de la Llei de protecció dels animals, aprovat pel Decret legislatiu 2/2008, de 15 d'abril, i la Llei 34/2010, de l'1 d'octubre, fan una referència general a les tradicionals "festes amb bous" independentment de quina sigui la seva modalitat ja que la norma no n'ha exclòs cap; al contrari, la dita Llei 34/2010, a més de definir el concepte del nom genèric de la festa, detalla i determina les característiques de les diferents modalitats que es duen a terme.
En l'elaboració de la Llei es va tenir en compte el resultat de l'aplicació del codi de bones pràctiques que, al mateix temps que unificava criteris d'actuació entre tots els organitzadors d'aquest espectacle, vetllava per la protecció dels animals que intervenien en la festa, determinant-ne les característiques i eliminant aquells aspectes que podien ser susceptibles de produir danys als animals, per donar compliment així al que preveu el Decret legislatiu 2/2008, de 15 d'abril, esmentat.
La disposició final primera de la Llei autoritza el Govern i el conseller competent en matèria d'espectacles públics i activitats recreatives per dictar els reglaments de desplegament i aplicació de la dita Llei.
Per aquest motiu, ateses les competències atribuïdes al Departament d'Interior en matèria d'espectacles públics i activitats recreatives pel Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, en la redacció que en fa el Decret 255/2011, de 7 de febrer, de modificació del dit Decret 200/2010, s'ha estudiat i elaborat el present Decret.
Aquest Decret té per objecte l'aprovació del Reglament de les festes tradicionals amb bous tenint en compte les prescripcions establertes a la Llei 34/2010, de l'1 d'octubre.
En el seu contingut s'ha de destacar la determinació del seu àmbit d'aplicació, per una part, els municipis, nuclis de població i festivitats que es detallen a l'annex de la dita Llei, i per l'altra, els municipis, nuclis de població i festivitats que, malgrat que no estan inclosos en aquest annex, es pugui demostrar, d'acord amb el que preveu el mateix Reglament, la tradició de la festa popular.
Així mateix, també es determina el concepte de tradició, amb concreció específica respecte a la tradició basada en celebracions populars i celebracions d'importància especial i rellevant que tenen un caràcter excepcional i puntual.
La concreció del règim sancionador i la protecció de menors constitueixen també un eix fonamental del desplegament reglamentari.
Amb l'aprovació del present Reglament i l'aplicació de la Llei 34/2010, de l'1 d'octubre, es pretén disposar d'una millor ordenació sobre aquesta matèria que, respectant les tradicions de diferents municipis, s'inspira en tres principis bàsics: la seguretat de les persones, la conservació i el respecte a les tradicions locals i la protecció dels animals.
Vist l'informe favorable del Consell Assessor d'Espectacles i Activitats Recreatives i d'acord amb el que preveu la disposició final primera de la Llei 34/2010, de l'1 d'octubre;
S'aprova el Reglament de desplegament de la Llei 34/2010, de l'1 d'octubre, de regulació de les festes tradicionals amb bous, que s'insereix a continuació.
de desplegament de la Llei 34/2010, de l'1 d'octubre, de regulació de les festes tradicionals amb bous
Aquest Reglament té per objecte el desplegament i l'aplicació de la Llei 34/2010, de l'1 d'octubre, de regulació de les festes tradicionals amb bous, per tal de garantir el drets, els interessos i la seguretat de les persones participants i de les persones espectadores, com també la protecció dels animals que intervenen en l'espectacle.
Resten sotmesos a l'àmbit d'aplicació d'aquest Reglament els espectacles públics populars en què se celebren les festes tradicionals amb bous sense mort de l'animal a què fa referència la Llei 34/2010, de l'1 d'octubre.
a) les festes tradicionals amb bous incloses a la llista actualitzada dels municipis on se celebrin aquestes festes, que s'incorpora com a annex de la Llei 34/2010;
b) les festes tradicionals de bous que es puguin autoritzar posteriorment, d'acord amb el procediment establert en la Llei 34/2010 i en aquest Reglament.
Per poder celebrar una festa tradicional amb bous en els municipis, nuclis de població i festivitats detallats a l'article 2 d'aquest Reglament, s'ha d'obtenir prèviament l'autorització de la delegació territorial del Govern corresponent.
L'empresa o entitat organitzadora de l'espectacle ha de presentar, com a mínim, 10 dies abans de la celebració del primer espectacle, la sol·licitud d'autorització al registre de la delegació territorial del Govern corresponent, acompanyada de la documentació acreditativa de la tradicionalitat, així com de la resta establerta a l'article 6.1 de la Llei 34/2010, de l'1 d'octubre, amb l'exempció establerta a l'article 5.1 d'aquest Reglament.
En els casos en què el peticionari sigui el mateix ajuntament, és de plena aplicació el que estableix aquest article.
Les autoritzacions preceptives de la delegació territorial del Govern han d'incloure un pronunciament respecte a la constància i la verificació de la tradició de la festa popular, atenent la documentació a què fa referència l'article 6.1.a) de la Llei 34/2010, de l'1 d'octubre, i les disposicions d'aquest Reglament.
En aquest sentit, es considera un element imprescindible de valoració la constatació documental de la transmissió entre generacions de la pràctica d'aquesta tradició.
D'acord amb l'article 3 de la Llei 34/2010, de l'1 d'octubre, s'entén per dates de celebració tradicional les coincidents amb festes majors, fires, celebracions populars i celebracions d'importància especial i rellevant.
Es consideren celebracions populars les que commemoren de forma habitual i reiterada dates o fets de ressò popular arrelades a la població.
Es consideren celebracions d'importància especial i rellevant les que, per la seva singularitat i excepcionalitat, representen una fita única i puntual per al municipi, i commemoren uns fets de caràcter institucional o col·lectiu.
Documentació per acreditar la tradició
En el cas dels municipis, nuclis de població i festivitats recollits a l'annex de la Llei 34/2010, de l'1 d'octubre, l'empresa o entitat organitzadora resta exempta de presentar la documentació establerta a l'article 6.1.a) de l'esmentada Llei, quan hagin celebrat aquesta modalitat de festa o hagin presentat aquesta documentació l'any anterior.
En el cas de les festes tradicionals amb bous de l'article 2.b) d'aquest Reglament, l'empresa o entitat organitzadora ha d'aportar la documentació a què fa referència l'apartat anterior.
Per acreditar la transmissió entre generacions de la pràctica de la tradició també es poden valorar com a elements rellevants:
- Informes o certificats de l'ajuntament on s'ha celebrat la festa tradicional.
- Informes d'institucions o organismes públics o privats, d'entitats, de professionals de l'antropologia, d'historiadors, sociòlegs i altres professionals coneixedors de les tradicions locals, o del departament competent en matèria de cultura.
- Manifestacions d'institucions o organismes públics o privats, d'entitats o de persones coneixedores de les tradicions locals.
- Proves gràfiques consistents en documents oficials, notarials, antropològics, històrics, socials o altres de professionals vinculats al coneixement de les tradicions locals, o de tipus privat, o altres proves fefaents de qualsevol tipus.
En el cas de les festes tradicionals amb bous de l'article 2.b) d'aquest Reglament, si la persona titular de la delegació territorial del Govern corresponent, un cop analitzada la documentació presentada, considera que aquesta és insuficient per acreditar la tradició, ha de requerir al peticionari que, en un termini de 10 dies, aporti la documentació complementària pertinent, amb l'advertiment que, si no ho fa, se'l tindrà per desistit de la seva petició.
Durant el termini de complementació del tràmit anterior, se suspendrà la tramitació del procediment administratiu.
Termini per resoldre la sol·licitud d'autorització d'un espectacle tradicional amb bous
Un cop rebuda aquesta documentació, la persona titular de la delegació territorial del Govern corresponent ha de resoldre i notificar als interessats la resolució en el termini d'una setmana a comptar des de la data de l'entrada al registre de l'òrgan competent per resoldre.
Transcorregut el termini sense haver resolt la sol·licitud, s'ha d'entendre desestimada.
La conducció dels bous per a la celebració de la modalitat de bous a la plaça no té la consideració de modalitat de bous al carrer.
No obstant això, la conducció dels bous fins al recinte on se celebra la festa tradicional és part integrant de les accions prèvies per dur a terme la modalitat de bous a la plaça, i són de plena aplicació les prohibicions establertes a la Llei 34/2010, de l'1 d'octubre, de regulació de les festes tradicionals amb bous, i al Text refós de la Llei de protecció dels animals, aprovat pel Decret legislatiu 2/2008, de 15 d'abril.
El recorregut de la modalitat del bou capllaçat
Per tal de donar compliment a l'obligació d'informar els veïns afectats pel recorregut del pas de l'espectacle per la via pública de què es tracti, el peticionari ha d'incloure entre la documentació preceptiva per obtenir l'autorització el recorregut detallat, indicant els mitjans que s'utilitzaran per fer-ne la difusió.
Si per una causa justificada s'ha de variar el recorregut prefixat, el peticionari ha de comunicar el nou recorregut a l'òrgan competent per atorgar l'autorització de la festa tradicional, així com als veïns afectats.
Certificat de condicions de seguretat i solidesa
El certificat de condicions de seguretat i solidesa a què fa referència l'article 6.1.d) de la Llei 34/2010, de l'1 d'octubre, sens perjudici del que estableix l'article 8.6.c) de la mateixa Llei, ha d'incloure també l'obligació del tècnic d'efectuar una revisió de les instal·lacions i els elements constructius, prèvia a l'inici de l'espectacle.
D'aquesta revisió n'estendrà una acta que ha de ser lliurada als serveis tècnics municipals als efectes corresponents.
D'acord amb el que estableix l'article 10 de la Llei 34/2010, de l'1 d'octubre, es prohibeix la participació en els espectacles de festes tradicionals amb bous dels menors de catorze anys, que només hi poden ser presents com a espectadors.
Per tal de garantir la integritat dels menors de catorze anys, s'entén per participació la mera presència d'aquests menors en el mateix espai dels recintes i places reservats per a la celebració de la festa tradicional on es trobin els animals, així com la intervenció activa d'aquests menors en els diferents actes de la festa, en qualsevol de les seves modalitats més enllà de la seva presència com a espectadors.
D'acord amb el que preveu l'article 8.6.a) de la Llei 34/2010, de l'1 d'octubre, els membres de la comissió de bous i la persona experta en bous són els responsables de vetllar pel compliment de fer sortir els menors de catorze anys que pretenguin participar en aquests espectacles, sens perjudici de les obligacions legals dels pares o tutors respecte dels menors de catorze anys.
Els models normalitzats de la documentació que les persones sol·licitants hauran de respectar i fer servir a l'hora de formalitzar les seves peticions es publicaran en el portal web del departament competent en matèria d'espectacles públics i activitats recreatives.
La policia de Catalunya és la competent per estendre actes inspectores, tant els agents de la Policia de la Generalitat – Mossos d'Esquadra, com els agents de les policies locals dels municipis on se celebren les festes tradicionals amb bous.
L'incompliment del que estableix la Llei 34/2010, de l'1 d'octubre, i les disposicions d'aquest Reglament, s'ha de sancionar d'acord amb el que estableix la Llei esmentada.
En tot allò no previst per la Llei 34/2010, de l'1 d'octubre, i per aquest Reglament, el procediment sancionador que cal seguir per determinar les infraccions i imposar les sancions corresponents és el d'aplicació als àmbits de competència de la Generalitat de Catalunya.
En el cas d'interposició de denúncies, l'òrgan competent per a la incoació del procediment sancionador, i abans de l'acord d'inici, pot acordar l'obertura d'un expedient informatiu amb la finalitat d'esbrinar les circumstàncies dels fets i els subjectes responsables.
De l'inici i de l'acabament d'aquest expedient informatiu en serà informat el denunciant.
En el cas que les denúncies incorporin suports documentals de tipus gràfic i sonor, s'ha de donar compliment efectiu a la normativa vigent sobre protecció de menors, així com de protecció de dades de caràcter personal.
L'exercici de la competència sancionadora derivada de l'article 19 de Llei 34/2010, de l'1 d'octubre, correspon als òrgans següents:
a) A la direcció general competent en matèria d'espectacles públics i activitats recreatives:
a.1) L'obertura, tramitació i resolució dels procediments sancionadors per faltes lleus, greus i molt greus de l'àmbit territorial de Barcelona.
a.2) La resolució dels procediments sancionadors per faltes molt greus dels àmbits territorials de l'Alt Pirineu i Aran, la Catalunya Central, Girona, Lleida, Tarragona i les Terres de l'Ebre.
b) Als Serveis Territorials d'Interior dels àmbits territorials de l'Alt Pirineu i Aran, la Catalunya Central, Girona, Lleida, Tarragona i les Terres de l'Ebre:
b.1) L'obertura, tramitació i resolució dels procediments sancionadors per faltes lleus i greus.
b.2) L'obertura i tramitació dels procediments sancionadors per faltes molt greus.